Lady Gaga (kunstnernavn for Stefani Joanne Angelina Germanotta, født 28. marts 1986 i New York City) er en amerikansk sangerinde, sangskriver, skuespillerinde, pladeproducer og aktivist. Hun opnåede en fremtrædende plads som musiker efter udgivelsen af sit debutalbum, "The Fame" (2008), som blev modtaget godt af både anmeldere og publikum og nåede toppen af hitlisterne verden over. Det indbefattede de internationale nummer-et-singler, "Just Dance" og "Poker Face". Efter "The Fame Ball Tour" fulgtes albummet op med "The Fame Monster" (2009), som indeholdt hittene "Bad Romance", "Telephone" og "Alejandro". 
Gaga er påvirket af David Bowie, Michael Jackson, Madonna og Queen og er kendt for sin flamboyante og anderledes optræden og for sine outrerede modevalg og musikvideoer. Hun har solgt 23 millioner album og skønsmæssigt 64 millioner singler på verdensplan. ("Læs mere..")
